L'Eliana posa en marxa 6 dels 8 nous punts de recàrrega per a vehicles elèctrics
29 de Gener de 2024

• Els punts estan situats en els aparcaments del Poliesportiu Municipal, el Centre Sociocultural i el Mercat.

L'Ajuntament de l'Eliana ha posat en marxa 6 dels 8 nous punts de recàrrega per a vehicles elèctrics. El finançament de la instal·lació ha sigut a càrrec de l'empresa concessionària que abonarà un cànon al Consistori.

Els punts estan situats en 3 aparcaments de la localitat, el del Poliesportiu Municipal, que inclou dos pals amb capacitat per a dos vehicles cadascun; el del Centre Sociocultural, amb capacitat per a dos vehicles, i el del Mercat, capaç de recarregar dos cotxes simultàniament.

En total 6 punts de recàrrega ja en funcionament, els del Poliesportiu i el Centre Sociocultural, i altres dos que estan en construcció i entraran en servei pròximament, que són els del Mercat. Cal destacar que tots els punts estan homologats segons la normativa europea i que 4 d'ells són de càrrega ràpida, de 120 kW, amb capacitat d'omplir la bateria en 30 o 35 minuts.

Vicente Zamora, regidor d'Urbanisme, posa en valor aquesta acció que respon a l'objectiu número 5 de l'Agenda Urbana Local, “afavorir la proximitat i mobilitat sostenibles”. Per a Zamora aquest és “un pas més pel camí cap a la sostenibilitat ambiental i un avanç en el nostre dia a dia en l'ús de les energies netes”.